রামের জন্মভূমি হিসেবে বিখ্যাত অযোধ্যা শহরে ১০০ মিটার উঁচু রামের মূর্তি স্থাপন করা হবে। কিছু দিন আগেই এই ঘোষণা করেছে যোগী আদিত্যনাথ সরকার। এবার অযোধ্যার পাশাপাশি ‘নিউ অযোধ্যা’ নগরী তৈরি পরিকল্পনা উত্তরপ্রদেশ সরকারের।
অযোধ্যায় রামমন্দির নির্মাণ নিয়ে দীর্ঘ বিতর্কের আজও কোনও ফয়সালা হয়নি। প্রতিশ্রুতি দিয়েও মন্দির নির্মাণের কর্মসূচি সফল করতে না পেরে সঙ্ঘ পরিবারের চাপে কেন্দ্রের নরেন্দ্র মোদী সরকার। আর সেই চাপ থেকে মুক্তি পেতে একের পর এক ঘোষণা চলছেই। অযোধ্যা রেল স্টেশনকে প্রস্তাবিত রামমন্দিরের আদলে তৈরি করার ঘোষণা থেকে সারা দেশ থেকে অযোধ্যাগামী ট্রেন চালু অনেক প্রস্তাবই দিয়েছে কেন্দ্র। একই সঙ্গে কেন্দ্র ও উত্তরপ্রদেশ সরকার যৌথ উদ্যোগে প্রদর্শশালা তৈরিরও উদ্যোগ নিয়েছে।

এই বিষয়ে অন্যান্য খবর

থানায় ঘুমোতে আসেন ক্রিমিনালরা, পুলিশের কাজও করেন! অবাক খোঁজ যোগীর রাজ্যে
যোগীর রাজ্যে ধাক্কা মোদীকে, নীতীশ গড়ে লালুর ছক্কা


এবার যোগী সরকার ‘নিউ অযোধ্যা’ নামে টাউনশিপ তৈরির পরিকল্পনা করেছে। ৫০০ একর জমির উপরে সাড়ে ৩৫০ কোটি টাকা খরচে তৈরি হবে এই উপনগরী। খবরে প্রকাশ, এই উপনগরী তৈরির প্রস্তাব সরকারের কাছে আনুষ্ঠানিক ভাবে পাঠাবে অযোধ্যা ফৈজাবাদ ডেভেলপমেন্ট অথরিটি (এএফডিএ)। আগামী ১৩ এপ্রিল এএফডিএ-র বোর্ডের বৈঠক রয়েছে। তার পরেই সরকারের কাছে প্রস্তাব পাঠানো হবে বলে সংবাদমাধ্যমকে জানিয়েছেন এএফডিএ-র চিফ ইঞ্জিনিয়র মনোজকুমার মিশ্র।
সরযূ নদীর দক্ষিণ পাড়ে তৈরি হবে নিউ অযোধ্যা। প্রথম পর্যায়ের কাজ ১২ থেকে ১৮ মাসের মধ্যে শেষ করা হবে বলে পরিকল্পনা। তবে তার আগেই মূল অযোধ্যা নগরীতে তৈরি হবে ১০০ মিটার উচ্চতার রাম-মূর্তি। খরচ হবে ৩৩০ কোটি টাকা।